Si els dies de vacances se t'han llançat a sobre sense avisar i encara no has decidit on anar, et fem unes quantes propostes força econòmiques que et permetran conèixer algunes dels indrets més atractius del nostre país.
La primera proposta que us fem és el Sender del Pirineu (GR-11), una ruta que travessa els Pirineus per la seva vessant sud des del Cap de Creus, al Mediterrani, fins el Cap d'Higer (Hondarribia), al Cantàbric.
Com que per fer aquesta Gran Ruta completa caldria disposar d'uns quaranta dies fent etapes d'entre 20 i 30 quilòmetres amb desnivells de fins a 1.500 metres la nostra proposta és fer-ne tram català.
Partint de la Vall de Salenques, prop de la boca sud del túnel de Viehla, el caminant s'anirà trobant amb alguns dels paisatges més espectaculars de la geografia catalana, com ara el Parc Nacional d'Aigüestortes i Estany de Sant Maurici, l'únic del país, la Vall Ferrera, una de les més verges del nostre Pirineu o la Vall de Núria.
Malgrat que en alguns trams la ruta es pot fer una mica dura, saber que a la darrera etapa ens espera el Parc Natural del Cap de Creus, l'indret on el Pirineu i el Mediterrani es donen la mà, segur que ens ajuda a seguir endavant.
El Sender del Mediterrani (GR-92) té una llargària de 583 quilòmetres, la distància que hi ha, si ressegueixes la costa, entre Portbou i Ulldecona.
Aquesta ruta és especialment adient per aquelles persones que no entenen les vacances d'estiu lluny del mar.
A més, et permet combinar la pràctica del senderisme sabent que, en qualsevol moment, et pots trobar amb la possibilitat de fer una refrescant capbussada.
Si comencem la ruta des de Portbou ens trobarem amb un dels paisatge més salvatges del recorregut: una zona amb poca vegetació a causa de l'impacte de la tramuntana, que hi bufa amb força, fent espetegar amb gran violència les onades del mar contra penya-segats de fins a 200 metres d'alçada.
Resseguint els camins de ronda, mesura que anem deixant l'Alt Empordà, a l'alçada amb el Massís del Montgrí, comencen a aparèixer arbres que ens donaran ombra i que ens acompanyaran fins a escenaris com el Cap de Begur.
Com en el cas del Sender del Pirineu, per fer la totalitat del recorregut caldrà que comptis amb força dies de vacances, però sempre pots fer-ne el tram que més gràcia et faci.
I si, al contrari, et sobren els dies, sempre pots seguir costa catalana avall o pujar més amunt del Cap de Creus.
El Camí dels Bons Homes (GR-107) parteix del santuari de Queralt, travessa el Pirineu, i acaba al castell de Montsegur.
És la més curta de les rutes que us proposem, amb una distància de 201 quilòmetres que està pensada per fer en vuit jornades (la Guia del Camí dels Bons Homes pot ser una bona ajuda per planificar el viatge).
A banda del fantàstic paisatge, un dels atractius d'aquesta ruta és la història que l'acompanya, vinculada al catarisme, una interpretació del cristianisme crítica amb l'església oficial.
Entre els segles XII i XIII aquest va ser el camí que varen recórrer els càtars que fugien de la persecució a la qual estaven sotmesos al Llenguadoc francès.
Els vestigis d'història medieval (pobles, castells, esglésies romàniques) i de catarisme de les comarques del Berguedà, la Cerdanya i l'Ariège se t'aniran apareixent a cada revolt!